ཚོགས་གཙོ་བསྟན་རྡོར་ལགས་ནས་བརྗོད་གཞི་གལ་ཆེ་གཉིས་ཐོག་ཞུ་གི་ཡིན་གསུངས།དེ་ཡང་དང་པོ་ང་ཚོའི་འཐབ་རྩོད་ཀྱི་ཁ་ཕྱོགས་དེ་ག་འདྲ་ཞིག་ལ་འགྲོ་གི་ཡོད་མེད་དང་།ལྷག་དཀར་ལས་འགུལ་དེ་གལ་ཆེ་ཡིན་ལུགས་སྐོར་དེ་ཡིན་གསུངས།ཁོང་གི་གསུངས་བཤད་ཀྱི་ནང་དོན།ད་ལྟ་བོད་ནང་རྒྱལ་གཅེས་དཔའ་བོ་དཔའ་མོ་མང་པོ་ཞིག་གིས་རང་གི་སྐུ་ལུས་མེར་བསྲེགས་གནང་གི་ཡོད་པ་ནི།ཁོང་རྣམས་ཀྱིས་དགོས་འདུན་ནི་རང་གིས་ལས་འགུལ་འདིའི་བརྒྱུད་རྒྱལ་སྤྱིའི་ནང་བོད་དོན་ཐོག་དོ་སྣང་ཡོང་ཐབས་དང་རྒྱ་ནག་སྲིད་གཞུང་ལ་བོད་མིར་རང་དབང་སྤྲོད་དགོས་ཞེས་དྲན་སྐུལ་བྱ་རྒྱུ་དེ་ཡིན།ང་ཚོས་རྒྱལ་སྤྱིའི་དཔོན་རིགས་ཁག་ལ་བོད་ལ་འགྲོ་བ་མིའི་ཐོབ་ཐང་དགོས་པ་དང་རྒྱ་ནག་སྲིད་གཞུང་ནས་༧སྐྱབས་མགོན་རིན་པོ་ཆེ་དང་བོད་དོན་ཐོག་བཀའ་མོལ་བྱེད་དགོས་ཀྱི་འབོད་སྐུལ་ཞུས་པ་བཞིན།ཁོང་རྣམས་ནས་དེ་ལྟར་རྒྱ་ནག་དཔོན་རིགས་ལ་གསུངས་ཡོད་ནའང་།དོན་དངོས་ཁ་ཡོད་ལག་ཡོད་ཀྱི་གྲུབ་འབྲས་ཤིག་ཐོན་ཐུབ་པ་བྱུང་མེད་པ་གསལ་པོ་ཡིན།ཉེ་འཆར་ལས་འགུལ་གསར་པ་ཞིག་སྤེལ་མུས་ཡོད་པ་ནི་རྒྱལ་སྤྱིའི་སྲིད་གཞུང་ཁག་ལ་བོད་དོན་གླེང་རྒྱུ་གཅིག་པུ་མ་ཡིན་པར་བོད་དོན་ཐོག་རྒྱུན་སྐྱོང་ལས་འགུལ་སྤེལ་ཐུབ་རྒྱུའི་ལྟེ་གནས་ཁང་ངམ་ཚོགས་ཆུང་ཞིག་གསར་འཛུགས་དགོས་ཀྱི་ཡོད་ལུགས་ཞུས་ཡོད།དེ་ཡང་ཨ་རིའི་གྲོས་ཚོགས་འཐུས་མི་སྐུ་ཞབས་ཕེརནཀི་ཝུལཕུ་དང་སྐུ་ཞབས་ཇིམ་གཉིས་ནས་ཨ་རིའི་བློན་ཆེན་ཧི་ལ་རི་ཀིལིན་ཀྲོན་ལ་ཡིག་ཐོག་བཀའ་མོལ་བྱུང་ཡོད།ཚོགས་ཆུང་འདིའི་བརྒྱུད་ང་ཚོས་རྒྱ་གཞུང་ལ་བོད་དོན་ཐོག་བཀའ་མོལ་གནང་དགོས་ཀྱི་གནོན་ཤུགས་བྱེད་ཐུབ་རྒྱུའི་སྡིངས་ཆ་ས་གཏན་ཞིག་ཆགས་རྒྱུ་ཡིན།